Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: „3. számú melléklet a 17/2004. (V. 20.) OM rendelethez
Paragraph Index: 1726

8. Kulturális kompetencia A gondolatok, élmények és érzések különféle módon történő kreatív kifejezését foglalja magában. Fontos szerepe van a közízlés alakulásában, az esztétikai tényezők mindennapjainkban betöltött szerepének formálásában. Tudatosítja az európai kultúra sokszínűségét, a más kultúrák elfogadása és tisztelete melletti identitástudatot. A humán ismeretek célja: - Az általános iskolai tanulmányokra építve a tanulók pozitív személyiségvonásainak erősítése. - A nemzet hagyományos értékeinek, valamint az európai kulturális örökség elemeinek megismerése, elfogadtatása. - Elkötelezett és tenni akaró, a jogállamiság, az erkölcs, a kultúra, a szolidaritás melletti elkötelezett választópolgárok nevelése. - Olyan szemlélet kialakítása a tanulókban, amely hazánk és nemzetünk történelmi múltját, kultúráját az emberiség történelme részeként és folyamatában értékeli. - A humán ismeretek tanítása segítse elő a komplex látásmód kialakulását, fejlessze a tanulók rendszerező képességét, logikus gondolkodását, alakítson ki új tanulási technikákat. - A diákok a különböző tudományterületeken és művészetekben szerezzenek alapvető ismereteket, illetve a meglévő ismereteket bővítsék. - Más népek és a magyar nép kultúrájának elfogadtatása, megszerettetése. - Sokszínű és érdekes feladatok segítsék elő a differenciált foglalkoztatást, különös tekintettel a tehetséggondozásra. - Az értelmi, érzelmi intelligencia fejlesztése. - Legyen feladatuk a magyar és európai kultúra megbecsülése, megőrzése és gazdagítása A tantervhez kapcsolódó speciális célok és feladatok: - A humán ismeretek tanításnak nem lehet feladata az általános iskolai tananyag mechanikus átismétlése. Az enciklopédikus tudásra törekvés helyett a gondolkodás rugalmasságának és gyorsaságának fejlesztésére, a komplex látásmód kialakítására kell törekedni. - Az iskolán kívül szerzett ismereteknek is be kell épülniük a tanulási folyamatba. - A tanulók aktív tudati tevékenységének segítése, mely képes egy adott kor műveltségét az európai kultúra néhány fontos metszetében egységben láttatni, hogy ezáltal megértsék az anyagi és szellemi kultúra kölcsönhatását. - Továbbadni azt az európai örökséget, melybe beleépül a magyar kultúra is, ezáltal olyan moralitást és humanitást sugallani, mely megérteti a tanulókkal hogyan lehetnek egyszerre európaiak és magyarok. Fejlesztési követelmények - A tanulók a megszerzett ismereteket önállóan és kritikusan értelmezzék, s belőlük következtetéseket tudjanak levonni. - Sajátítsák el a sokoldalú információgyűjtés és felhasználás képességét. - Legyenek képesek személyekről, helyzetekről, eseményekről, intézményekről egyre árnyaltabb véleményt nyilvánítani. - Legyenek képesek műalkotások, zeneművek elemzésére, a művészetek által nyújtott élmények befogadására. Ismeretszerzési és feldolgozási képességek: - Lényegkiemelés megadott szempontok szerint. - Önállóan gyűjtött információk lejegyzése, rendszerezése. - Tájékozódás kézikönyvekben, folyóiratokban. (A könyvtári katalógus önálló használata.) - Kiselőadás készítése dokumentumok alapján. - Érzelmek és gondolatok önálló, tudatos megjelenítése a témának megfelelő szabadon választott kifejezőeszközökkel. Kifejezőképesség: - A tankönyvön kívüli források alapján önálló beszámoló készítése. - Vitaindító tartása adott témából. - Felszólaláshoz vázlat készítés. - Táblázatkészítés demográfiai, gazdasági, társadalomtörténeti adatok elemzéséhez. - A megfelelő művészeti ág (pl. képzőművészet, alkalmazott művészet) kiválasztása - A kollektív művészi munka valamennyi színtere: énekkar, zenekar, néptánc segítségével az előadói képesség fejlesztése. Tájékozódás időben: - Történelmi események időbeli sorrendjének felismerése. - Egyszerű kronológiai táblázatok készítése. - Tudjanak az évszámok segítségével tájékozódni, ismerjék a legfontosabb évszámokat. - Az egyes művészeti korszakok és fő képviselőik ismerete. Tájékozódás térben: - Történelmi térképek olvasása. - A történelmi tér változásainak felismerése. - Egyszerűbb térképvázlatok készítése. - Vaktérképen történelmi helyek elhelyezése. - Történelmi helyek megkeresése mai helyzetet tükröző térképeken.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes